Au grand hospital de la Magdelaine d’Auxerre y aura continuellement cinq ou six sœurs religieuses voilées, femmes veufves ou filles, prouveu qu’elles aient passé trente ans, aiants bon tesmoignage de leur vie précédente; lesquelles recevans le voile de religion des mains de l’evesque ou de son vicaire, feront vœu à Dieu et promesse de perpétuelle continence et résidence audit hospital pour le service des pauvres malades de quelque maladie contagieuse ou non qu’ils soient atteinctz, depuis lequel vœu solennellement fait et la bénédiction du voile receue, ne pourront plus jamais se repentir, ne sortir dudit hospital ains y persévèreront jusques à la fin de leur vie y exerceans en toute diligence et bonne affection de dévotion tous actes de charité et de miséricorde envers lesdits pauvres malades comme envers les maistres de la maison, les tenans nettement et proprement le plus qu’il sera possible, leur administrans à boire et à manger à leur(s) heures, les levans et couchans à leur(s) nécessitez, tant le jour que la nuict, les reconfortans de doulces et gracieuses paroles en leurs afflictions sans leur user d’aucune rudesse en fait ni en parolle, et les ensepvelissans quand ils viendront à décéder. Et afin qu’il y ait ordre parmy elles et que ce réglement se puisse mieulx exécuter, la plus ancienne, ou celle qui sera trouvée par l’évesque ou son vicaire la plus charitable, plus advisée et plus convenable pour commander aux aultres et leur départir les charges de la maison, sera instituée prieure, et auront les aultres à luy obéir et par sepmaine chacune à son tour à coucher dedans la salle mesme où sont les pauvres malades couchez, pour estre plus prestes à les servir et secourir la nuict, de bon cœur et sans contraincte, ne pouvans faire œuvre plus méritoire envers Dieu pour gaigner paradis. — Ne pourront les dites religieuses attraire aucunes personnes de dehors, leurs parents ny aultres à boire et manger avecques elles, ny soubs main donner aucune chose des biens dudit hospital, de peur que ce qui est aulmonné pour la nécessité des pauvres ne soit ailleurs employé qui seroit un vray sacrilége, et tiendront les portes de l’hopital fermées incontinent que les six heures seront passées et les cinq en hyver comme en une maison de religion. Ne refuseront aucun malade ny de la ville, ny des passans de dehors, ains les recevront charitablement; mais quant aux sains et valides passans les envoyeront doulcement à l’hospital Sainct-Vigile où il y a lieu et licts ordonnez et destinez pour héberger à couvert les pauvres passans, afin qu’ils ne demeurent la nuict parmy les rues. Aux saisons accoustumées de moissons et de vendanges, et toutes et quantes fois que besoing sera, feront lesdittes sœurs toutes les questes des aulmosnes des gens de bien, tant par la ville et faulxbourgs que par tout le diocèse avec congé de la prieure et certification de l’administrateur spirituel qui résidera en l’hopital. Et feront conduire les aulmosnes qui leur seront données par les bienfaicteurs fidèlement en l’hospital, sans en rien divertir ny approprier à elles ny aux leurs. Seront lesdittes religieuses entretenues honestement de toutes choses nécessaires selon l’estat de religion, aux despens de la maison, et auront l’œil à ce que rien des meubles de la maison ne dépérisse, dont il sera fait un bon et loyal inventaire; et là où elles n’auroient aultres occupations pour le service des pauvres, employeront leur loisir à filler les fillaces qui seront aulmosnées par les bonnes gens; et ne permettra la prieure que jamais elles demeurent en oysiveté qui est la nourrice de tous vices. Là où il adviendroit qu’aucunes d’icelles seroit surprise en quelque faulte et maléfice d’importance, le presbtre administrateur spirituel incontinent en advertira l’évesque, son vicaire et official, auquels appartient toute institution, destitution, visitation et correction des personnes resséantes audit hospital, pour, la cause congneue, en faire la punition telle comme au cas eschevra, implorant, si mestier est, le bras séculier, c’est-à-dire la main-mise des sergens royaux pour prendre lesdittes personnes et les amener par force ès prisons épiscopales et là, leur procès fait, les chastier ainsi comme elles auront mérité. Ne pourront lesdittes sœurs aller à leur volonté en voiage, en pélérinage proche ne loingtain, comme il s’est par cy devant quelquefois fait, sans expresse licence de l’évesque ou ses vicaires, qui ne leur bailleront sans grande et urgente cause, attendu que c’est contre le vœu qu’elles auront fait de continuelle résidence. Au mesme hospital y aura aussi un maistre ou administrateur spirituel presbytre, actuellement résident, qui aura chambre et sera nourry avec lesdittes sœurs aux despens de l’hospital; et aura l’œil sur toutes les personnes y résidentes à ce que chacune se contienne en son devoir et face ce qui sera de sa charge. Tiendra registre du jour que chaque malade arrivera, les admonestera et sollicitera de se confesser premier qu’il soit couché dedans le lict, leur administrera le sainct-sacrement de l’eucharistie et le sacrement d’extrême-unction, là où il verra que la maladie tendra à la mort; décédez qu’ils seront, les inhumera avec les prières et oraisons accoustumées en l’église, mais durant leur maladie les visitera souvant les reconfortant et admonestant de leur salut et du faict de leur conscience. Les admonestera de disposer de leurs biens et faire leur testament lequel il recevra et signera s’ils ont de quoy tester; tiendra aussi bon registre de leur décès et des habillements qu’ils auront lessez, lesquels seront puis apres vendus au profit de l’hospital. Célébrera le service divin à sçavoir tous les dimanches et festes commandées en l’église; dira la messe dedans la sale même des malades afin qu’ils puissent adorer le sainct-sacrement et estre plus incitez à se recommander à Dieu; et tous les seoirs, environs les cinq heures avant que l’on face soupper les malades, dira en la mesme sale un salut tel qu’il se chante en l’église selon la diversité des temps, et au bout d’iceluy salut un de profondis (sic) avec les collectes pour les trespassez et bienfaicteurs de la maison; assistera aux heures que l’on fera disner et soupper lesdits malades pour leur dire benedicite et grâces, les admonestant tousjours de prier Dieu pour les bienfaitteurs de la maison. Afin qu’il puisse mieulx et plus entièrement et pleinement s’acquitter de ceste charge, luy sera baillé pouvoir de absoudre les pauvres malades de tous ces réservez à l’évesque, et, advenant qu’ils décédassent soudainement avant qu’il les peust ouyr en confession, de leur donner absolution afin qu’ils puissent estre inhumez en terre saincte, ce qui toutes fois adviendra bien rarement quand il observera diligemment ce que dessus de les ouyr de confession avant qu’ils soient couchez dedans les licts. Ne s’entremettra aucunement de la recepte du revenu temporel de laditte maison, ny des lais piteux qui seront faicts ès testaments qu’il recevra, lesquels il communiquera aux administrateurs temporels qui seront eleuz en assemblée de ville, de trois en trois ans, des bourgeois, manans et habitants de la ville, trois à chasque fois dont l’un pour le moins sera ecclésiastique; lesquels auront le gouvernement et la disposition entière de tout le revenu temporel, tant ordinaire des cens et rentes de la maison que de l’extraordinaire, des questes, legs pieux et dons qui seront donnez ou leguez par testaments à laditte maison, sans qu’il soit plus fait distinction des charitez et de l’hospital qui ne doibt estre que un comme il ne se trouve telle division en aucune ville du royaume de France. Tout lequel revenu sera receu entièrement par un receveur que lesdits administrateurs y commettront à leur discrétion, et tiendra bon, loyal et fidèle compte tant en mise qu’en recepte qu’il rendra d’an en an par devant l’évesque ou son vicaire, iceulx administrateurs appelez, par le commandement desquels et non aultrement seront fournyes toutes les despenses nécessaires à la maison allouées et au compte dudit recepveur, lequel sera continué ou changé selon qu’il se sera acquitté de sa charge au jugement et discrétion des administrateurs. Advenant que les gens de bien veulent faire dire aucuns services pour eulx et leurs amys trépassez en la chapelle dudit hospital, ou célébrer messes simplement, l’administrateur spirituel sera appelé, et à luy appartiendra de prendre et choisir tels presbtres qu’il verra bon estre pour luy aider à dire lesdittes messes, et sera payé pour chacune messe qu’il dira de ces services extraordinaires de cinq sols pour chasque messe, ensemble pour son assistance aux vigiles, vespres de morts et recommandaces pour les trépassez. Sera tenu ledit administrateur de servir lesdits pauvres malades de quelque maladie que ce soit, peste ou aultre, dedans le corps de l’hospitail seulement, non pas par la ville ny au logis que l’on a commencé pour les pestiférez hors d’icelle ville, à quoy la fortune advenant, touchera à ceulx de la ville d’y prouveoir, non pas aux administrateurs de l’hospital.